30થી પણ વધુ વર્ષોથી એક ઝંખના હતી કહેવાની કે ‘પિતાજી, હું તમને નહોતો કહેતો કે હું અહીં પાછો આવીશ અને મારી પદવી જરૂર મેળવીશ ?’ આવું સન્માન મને સમયસર બક્ષ્યું તે બદલ હું હાર્વર્ડનો ઋણી છું. કારણકે આવતે વર્ષે હું મારી નોકરી બદલવાનો છું અને તેવા પ્રસંગે મારા પરિચય-પત્રમાં કૉલેજની ડિગ્રી હોય તો સારું લાગે. મારા કરતાં વધુ સીધો રસ્તો અપનાવીને (એટલે કે વ્યવસ્થિત રીતે પોતાનો અભ્યાસ પૂરો કરીને) આજે પદવી મેળવનાર સ્નાતકોનું હું અભિવાદન કરું છું. ક્રિમસને એમ કહ્યું કે, ‘હાર્વર્ડમાંથી શિક્ષણ અડધેથી છોડી જનારાઓમાંની હું સૌથી સફળ વ્યક્તિ છું.’ મારા માટે આ આનંદની વાત છે. નાપાસ વિદ્યાર્થીઓનો હું સૌથી સફળ પ્રતિનિધિ છું. મારે મારી એવી ઓળખાણ પણ આપવી છે કે મેં જ સ્ટિવ બાલમર જેવાને બિઝનેસ સ્કૂલને તિલાંજલિ આપવા પ્રેર્યો. મારી સંગતની અસર બહુ સારી નથી. અને કદાચ એટલે જ મને તમારા વિદાયમાન સમારંભમાં બોલવાનું આમંત્રણ અપાયું છે. તમારા અભ્યાસકાળની શરૂઆતમાં જ જો મને ભાષણ આપવા બોલાવાયો હોત તો તમારી સંખ્યા આજે અહીં ઓછી હોત.